**ELŐTERJESZTÉS**

**A Gazdasági és Jogi Bizottság 2025. június 16-i ülésére**

**Javaslat a Haladás 1919 Labdarúgó Kft. Szervezeti és Működési Szabályzatának módosítására**

Tájékoztatom a Tisztelt Bizottságot, hogy a Haladás 1919 Labdarúgó Kft. ügyvezetőjének álláspontja, hogy a társaság jövőbeni működése érdekében szükségessé válik egy fő sportigazgató alkalmazása.

A sportigazgató fontos szerepet tölt be egy klub vezetésében, ő felelős az egész futballszakmai terület irányításáért és fejlesztésért. A sportigazgató szervezetileg és függelmileg az ügyvezető alá tartozik.

**Főbb feladatai:**

**1. Játékos- és edzőigazgatás:** A sportigazgató felelős és egyben javaslatot tesz az ügyvezető igazgató részére a játékoskeret összeállítására, menedzselésére, beleértve a játékosok szerződtetését, átigazolásait, kölcsönzéseit és szerződéshosszabbításait.

**2. Csapatstruktúra és felkészülés:** A sportigazgató, az ügyvezető igazgatóval történt egyeztetés és jóváhagyás alapján tervezi és felügyeli a klub sportstruktúráját, beleértve az utánpótlás-nevelést és a második csapat működését. Segíti a csapat felkészülési és erőnléti programját, illetve részt vesz az edzések és mérkőzések logisztikai szervezésében.

**3. Menedzsment és stratégia:** A sportigazgató javaslatot tesz az ügyvezető igazgató részére a klub sportstratégia kialakítására és egyben felelős annak végrehajtásáért. Ő vezeti a sportigazgatási csapatot, koordinálja a pénzügyi és logisztikai feladatokat, valamint az együttműködést a klub vezetőivel és partnereivel.

**4. Kapcsolatépítés és scouting:** A sportigazgató felelős az új tehetségek felfedezéséért és megszerzéséért.

**5. Média- és kommunikáció:** Az ügyvezető igazgató mellett a sportigazgató képviseli a klubot a nyilvánosság előtt, és kiemelt figyelmet fordít a klub imázsának és kommunikációjának fenntartására és fejlesztésére.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés b) pont bc) alpontja szerint, ha a gazdasági társaságban az önkormányzati tulajdonrész az 50 %-ot eléri, vagy meghaladja korlátolt felelősségű társaság esetében a gazdasági ügyeket ellátó bizottság dönt a szervezeti és működési szabályzat elfogadása kérdésében.

A társaság egységes szerkezetű Szervezeti és Működési Szabályzata az előterjesztés mellékletét képezi, a módosítások dőlt betűvel jelöltek.

Kérem a Tisztelt Bizottságot, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2025. június 5.**

**/: Dr. Nemény András :/**

**Határozati javaslat**

**………/2025. (VI. 16.) GJB sz. határozat**

1./ A Gazdasági és Jogi Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés b) pont bc) alpontja alapján a Haladás 1919 Labdarúgó Kft. jelen előterjesztés melléklete szerint módosított Szervezeti és Működési Szabályzatát a társaság taggyűlésének elfogadásra javasolja.

2./ A Bizottság javasolja, hogy a társaság taggyűlése hatalmazza fel a társaság ügyvezetőjét, hogy a módosított Szervezeti és Működési Szabályzatot aláírja.

**Felelős:** Dr. Nemény András polgármester

Dr. László Győző alpolgármester

Bokányi Adrienn, a Gazdasági és Jogi Bizottság elnöke

(végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Keringer Zsolt, a társaság ügyvezetője)

**Határidő:** társaság taggyűlése